Anno Domini millesimo quadringentesimo septuagesimo octavo, edita sunt et promulgata quae sequuntur, in generali Capitulo apud Cistercium celebrato. ORATIONES 1.   Pro sanctissimo … *etc. ut in anno* 1476. 2.   Praeterea pro serenissimo … *etc. ut in anno* 1472. 3.   Insuper pro burgensibus … *etc. ut in anno* 1449. 4.   Ceterum pro pace … *etc. ut in anno* 1449. 5.   Demum pro felicis … *etc. ut in anno* 1470. [DIFFINITIO] GENERALIS 6.   Cum Ordo noster Cisterciensis specialiter et expresse ac iuste domino abbati et conventui Cistercii sit obligatis veraciter in summa 25448 francorum seu florenorum aureorum, et 3 grossorum argenteorum de antiquo debito, cum resta ultimorum computorum quae ascendit ad summam 2233 florenorum, 10 solid. de et pro toto tempore praeterito…contributionem novem millium florenorum … *etc. ut in anno* 1448. ELECTIONIS CONFIRMATIO 7.   Electionem, promotionem et installationem fratris Alani Ioannis, monasterii de Sora professi [ad dignitatem abbatialem eiusdem monasterii] per abbatem monasterii de Esrom, eiusdem monasterii de Sora patrem abbatem, secundum Ordinis statuta factas, prout in instrumento decreti, cui praesens annectitur diffinitio plenius continetur, praesens generale Capitulum ratificat, confirmat et approbat. CONFIRMATIONES TRACTATUUM 8.   Tractatum factum, passatum et initum inter abbatem et conventum monasterii B. M. de Fonteneto, et Ioannem Pomgquarrey super administratione victus et vestitus dicti Pomgquarrey, prout lucidius continetur in litteris … etc. approbat. 9.   Affranchisamentum personale Gaufridi Bradefer secundum consuetudinem patriae comitatus Burgundiae per abbatem de Charitate acceptum, prout in litteris… *etc.* approbat. 10.   Tractatum passatum, initum et concordatum inter abbatem et conventum monasterii Morimundi et honestum virum Theobaldum Gastebois, super quadam domo in civitate Lingonensi situata, et quibusdam pratis et terris ad dictam domum pertinentibus, prout plenius … *etc.* confirmat. COMMISSIONES 11.   Praesens generale Capitulum dolenter suscipiens insolentias et dissolutiones nonnullorum Ordinis religiosorum per villas et civitates in dedecus Ordinis et detrimentum suae salutis animarum, vagantium, abbatibus monasteriorum de Laude, de Claromarisco et baccalario de Caricampo praecipit et mandat in virtute salutaris obedientiae, quatinus ubicumque tales vagabundos, discolos et discursores invenerint, capiant et per omnes iuris et iustitiae vias capi faciant et incarcerent, et sumptibus suorum monasteriorum taliter puniant quod aliis cedat in exemplum. 12.   Amplexandas exhortationes, quibus generale Capitulum de reformatione monasteriorum et personarum Ordinis per orbem universum reverendissimus in Christo pater dominus Cisterciensis tam frequenter, quam ferventer dignatus est excitare, praesens generale Capitulum cum devotis gratiarum actionibus suscipiens et eisdem pro viribus inhaerendo, et diversos reformatores per orbis latitudinem studiose transmittendo, personasque et monasteria Ordinis, quorum nonnulla, pro dolor ! multifarie multisque modis a primaeva ipsius Ordinis puritate lamentabiliter recessisse dicuntur, ad regularem et honestum vivendi modum festinanter reducere satagens, reformationem omnium et singulorum monasteriorum et aliorum locorum Ordinis, cuiusvis sexus aut generationis existant, omniumque singularum personarum regularium eiusdem Ordinis in illustrissimorum principum dominorum regum Arragoniae, Navarrae, Castellae, Legionis, Portugalliae regnis, provinciis, terris et dominiis, ac totius nobilissimae nationis Hispanicae consistentium et situatorum, necnon in aliis eisdem vicinis et adiacentibus, ceterisque aliis quibuscumque in via tam eundo quam redeundo et peragrando existentibus, in quibus, ut crebro fide dignis relatibus ad ipsius generalis Capituli notitiam est deductum, plurima, pro dolor ! sunt et fuerunt exactae reformationis officio indigentia, praesens generale Capitulum venerabili coabbati nostro de Claromonte, in s. th. bacc., viro utique Deum timenti, in regularibus observantiis apprime erudito et zelum religionis secundum abundantem a Deo sibi datam gratiam gerenti, in plenaria Ordinis potestate mandando et praecipiendo in virtute salutaris obedientiae, committit facultatem, auctoritatem, plenum posse et mandatum speciale omnia et singula praedicta monasteria et loca regularia personaliter accedendi, visitandi, reformandi, etc. cum clausulis per dictum reverendissimum dominum Cisterciensem addendis. 13.   Abbatibus de Alna, procuratori Ordinis generali, et de Villari, Capitulum generale diffiniendo committit in virtute salutaris obedientiae districtissime praecipit et mandat, quatinus simul ad monasterium de Spinoso loco accedentes, et materiam controversiae ratione reclusionis earumdem exortae diligente et attente audiendo, eamdem materiam, dummodo rescriptum apostolicum super appellatione dictae reclusionis impetratum ad manus praefatorum abbatum effective reponant, in plenaria Ordinis potestate, timore, odio, amore et quolibet alio sinistro favore omnino reiectis, sententiando terminent. 14.   Abbatibus de Crista et de Vallibus in Ornesio committit generale Capitulum, quatinus super quodam tractatu inter abbatem et conventum Morimundi parte ex una, et Iacobum Wiriot et Catherinam eius consortem apud Novum castrum commorantes partibus ex altera, super quodam acensamento facto et passato, cui praesens diffinitio annectitur, se diligenter informent, illum auctoritate Capituli generalis ratificaturi, si id de iure posse facere per eorum diligentem inquisitionem invenerint. 15.   Abbati de Claromarisco committit praesens generale Capitulum, quod si monasterium de Blandeciis super quodam monasterio desolato iuxta Calesiam sito dudum eidem monasterio unito a quoquam inquietetur, aut quolibet molestetur, ipsum in plenaria Ordinis potestate per omnes sibi modos possibiles pacificet, et fine debito terminet et arrestet. 16.   Abbatibus de Regalimonte et de Caroliloco, s. th. pr., Capitulum generale diffiniendo committit, praecipit et mandat, quatinus per omnes modos et vias possibiles et rationabiles instent, quod soror Hugueta du Hamel processum, quem in curia Parlamenti Parisiensis habet pro abbatiali dignitate, quam in monasterio de Portu regio praetendit, prosequitur, mediante aliqua gratiosa pensione relinquat, atque se in aliquo monasterio recipiat, ibidem cum pensione sua in posterum religiose permansura. 17.   Pervenit ad aures Capituli generalis, quod mortuo abbate monasterii de Curia Dei, conventus eiusdem loci volens sibi virum litteris insignem praefici in abbatem taliter qualiter eligens sibi de pastore propitio tentavit providere ; ex quo electio coniecturari potest inefficax et suspecta. Quapropter praefatum Capitulum diffiniendo committit abbati de Claromonte quod citius praefatum monasterium de Curia Dei accedens super dicta electione se diligenter informet, eamdem confirmaturus vel infirmaturus, vel etiam aliter dicto monasterio, in plenaria Ordinis potestate, secundum quod videbit expedire provisurus. 18.   Abbati de Claromonte per generale Capitulum committitur, quatinus quamprimum poterit fideliter et debite se informet de necessitate, quam patitur monasterium B. M. de Lanvaux, Venetensis dioecesis, in suis aedificiis et praesertim in reparatione claustri praedicti monasterii fienda ; et informatione facta, necessitateque comperta licentiam tribuat abbati praedicti monasterii de Lanvaux vendendi certam suorum nemorum portionem, ad sublevandum ruinas et desolationes huiusmodi claustri, ac aliorum dicti monasterii sui aedificationem. 19.   Abbatibus monasteriorum de Septem fontibus et de Monte petroso per generale Capitulum committitur, quatinus se debite et diligenter informent super tractatu inito, facto et passato inter abbatem et conventum monasterii de Benedictione Dei, et honestum virum Nicolaum Bacholleon et Gerardum Adin, alias Sordim, prout in litteris… etc… et informatione facta… approbent. 20.   Abbati monasterii Clarimontis per generale Capitulum committitur, quatinus per censuras Ordinis compellat sororem Margaretam monasterii monialium de Virginitate professam, Cenomanensis dioecesis, ad moram trahendi in aliquo nostri Ordinis monasterio, ipsam cum misericordia puniendo, et abbatissam, ad quam mittetur, ut eam recipiat compellendo, in plenaria Ordinis potestate. 21.   Cum inscrutabilis divinae altitudinis Providentia, per quam reges regnant, et sacrarum religionum sanctitas nutritur, gubernatur et perficitur, suae bonitatis et pietatis consilio miserit in mentem illustrissimi ac serenissimi domini nostri, domini Mathiae Hungariae, Bohemiaeque regis, ut miserabiliter languentem et pene extinctum in diversis sui inclitissimi regni monasteriis et locis regularibus sacrum Ordinem nostrum, ad pristinae sanctitatis observantiam et integritatem christiana devotione restaurari cupiat et instet, prout ex suis regalibus litteris fide dignorum relatu plenius constat, praesens generale Capitulum tanti regis summam devotionem permaximamque religionem omni reverentia et sollicitudine possibili suscipiens, amplectens et prosequens, committit venerabilibus de Charitate, de Fonte salutis et de Ebraco, s. th. pr., monasteriorum abbatibus ac duobus eorum, ut regalibus votis obtemperando vice et nomine totius Ordinis hortentur, rogent et deprecentur universos Ordinis abbates, quos duxerit rogandos et praesertim subscriptos, quatinus Dei et Ordinis contemplatione, et ne in illo illustrissimo regno huius sanctae religionis observantia pereat aut deleatur, pro reparatione et restauratione Ordinis in praefati inclitissimi regni Hungariae monasteriis dent, ministrent et exhibeant honestos et devotos religiosos iuxta numerum et formam inferius annotatam, qui iuxta eorum commissariorum ordinationem transferri habeant ad repopulandum seu replendum sedes vacuas eorumdem monasteriorum regni Hungariae ; quibus nihilominus tribus abbatibus et eorum duobus ad fines praemissos praedictum generale Capitulum dat, concedit et committit plenariam potestatem et facultatem convocandi abbates de partibus Germaniae, quos duxerit convocandos ad locum quem aptiorem et commodiorem duxerint, eisdemque et ceterorum procuratoribus sanctam praefati serenissimi domini regis ac Capituli generalis in praemissis intentionem et devotionem intimandi, declarandi et exponendi, ac ab eis exhibitos seu distributos monachos sive in maiori sive in minori numero recipiendi, si recipiendos sanxerint et eos congregandi, ac sive per eorum alterum sive per eorum commissos aut commissum ad dictum regnum Hungariae transferendi et regiae maiestati, si opus fuerit, praesentandi, et eos prout concluserint per monasteria dicti regni distribuendi, necnon in eisdem monasteriis de abbatibus et aliis officiarios sufficientibus et idoneis providendi, ac eos instituendi et ordinandi iuxta formam Ordinis, agendique et disponendi in praefatis monasteriis quaecumque tam in spiritualibus quam in temporalibus agenda et facienda duxerint secundum patrum nostrorum instituta, et si opportunum et utile duxerint, deputandi vice et nomine Ordinis sive per se sive per alium eorum deputatos et deputandos, petendi, prosequendi et recipiendi, tam apud regiam maiestatem quam apud inclytos dominos duces, principes, marchiones, barones, nobiles, communitates ac ceteros Christi fideles monasteria Ordinis et monasteriorum pertinentias et bona quaecumque per quoscumque aliis usibus applicatas et monasteriis ad quae pertinent et pertinere debent reuniendi et restituendi, recipiendique et obtinendi pro dictis monasteriis et Ordine ab eadem regia maiestate, et ceteris dominis principibus et fidelibus privilegia, libertates, franchisias et gratias. — Item, ordinandi in eisdem monasteriis omnia et singula quae ad observantiam nostrae dictae religionis in eisdem monasteriis videbuntur necessaria et requisita, cum auctoritate prosequendi praemissa et ea tangentia ac ab eis dependentia, in plenaria Ordinis potestate, invocato ad praemissa et ea tangentia, si opus sit, branchii saecularis auxilio, consilio et favore. Universos igitur abbates, officiarios et professos super praemissis requirendos, affectuosissime hortatur praesens generale Capitulum, et per eam quam ad Ordinem matrem gerunt et gerere debent affectionem, deprecatur, obsecrat et obtestatur, quatinus in praemissis, et ea tangentibus dictis Ordinis commissariis benigne et charitative faveant, et iuxta suam possibilitatem eis et eorum commissariis honestos religiosos ad fines praemissos, et tales qui reformationi et restaurationi Ordinis apti et utiles sint, concedant et tribuant cum vestimentis necessariis et expensis competentibus, in omnibus dominum Martinum nuper monasterii Sancti Gothardi abbatem fidelem huius sancti negotii prosecutorem, prout expediens videbitur, audiendo, et sive ad restitutionem ad dictum monasterium suum, sive alias prout poterint iuxta merita sua commissum habendo. — Sequitur numerus religiosorum qui a monasteriis subscriptis cum beneplacito et liberalitate suorum abbatum sumi et haberi, absque aliis qui nihilominus in monasteriis aliis inveniri poterunt, videlicet de Mulbrunna octo fratres, de Alba dominorum quatuor, de Bebenhusen conventus cum abbate, de Salem sex, de Fonte salutis conventus cum abbate, de Ebraco conventus cum abbate, de Bildusen sex, de Lanckheim quatuor, de Campo principum octo, de Alderspach sex, de Caesarea octo, de Ruthenhaslach sex, de Hylaria quatuor, de Cella angelorum tres, de Cella principum quatuor, de Vilderbach quatuor, de Grunheim sex, de Purocampo tres, de Campo Mariae duo, ac etiam quotquot in nationibus Saxoniae, Renensi et Bavariae colligere poterunt, de quibus omnibus nos et Capitulum generale diligenter informabunt, invocato ad praemissa et ea tangentia brachii saecularis auxilio et favore, si et in quantum utile et necessarium videbitur. Omnibus igitur nostrae religionis regularibus personis expresse praesens Capitulum generale dat in mandatis, quatinus Ordinis intuitu praemissis commissariis nostris et aliis per eos deputandis benigne assistant et faveant, devoteque et humiliter pareant et obediant, ne in tanta Ordinis necessitate Ordini abesse videantur. Ordinat autem et vult idem Capitulum generale, ut praedicti commissarii proximum generale Capitulum plene et fideliter informent et certificent, de et super universis quae in praemissis et ea tangentibus fecerint et invenerint. 22.   Abbati de Theoloco per generale Capitulum committitur, quatinus fideliter et debite se informet de et super tractatu facto inter abbatem et conventum monasterii B. M. de Chariate et Ioannem Cendre, de quadam forgia dicta de Stranot et quibusdam aliis declaratis in litteris super hoc confectis, quibus haec praesens diffinitio annectitur, et si per informationem debitam invenerit dictum tractatum fore utilem pro dicto monasterio Charitatis, ipsum ratificet, approbet et confirmet in plenaria Ordinis potestate. IUDICES 23.   Abbatibus de Purocampo et de Herivado Capitulum generale committit, quatinus omni favore sinistro reiecto, controversiam inter fratres Laurentium et Chrierium super abbatiatu monasterii de Cara Insula agitatam, in plenaria Ordinis potestate terminent, illum de ipsis fratribus regimini dicti monasterii praeficiendo, qui de iure illud merebitur. 24.   Pro determinatione finali inter sororem Bartholomiam, professam monasterii Duodecim Apostolorum, Placentinensis dioecesis, ex una, et Elenam monasterii Terinpassus, vulgariter autem Sanctae Francae, extra muros eiusdem civitatis Placentinae situati, super dignitate abbatiali eiusdem monasterii Sanctae Francae, generale Capitulum deputat et committit dominum abbatem de Cava, Cremonensis dioecesis, in plenaria Ordinis potestate. 25.   Abbatibus de Tribus fontibus, de Longovado et de Ripatorio et eorum cuilibet in solidum committit praesens generale Capitulum mandando, quatinus omnes et singulas Ordinis personas cuiuscumque sexus, status aut gradus existant, eas et earum monasteria seu quaecumque loca Ordinis invenerint per testes fide dignos, litteras obligatorias, aut quaecumque sufficientia documenta obligari aut debite teneri abbati et conventui Claraevallis in aliquibus pecuniarum, vini, bladi aut aliarum quarumcumque rerum summis, ad eisdem aut eorum procuratori et certo mandato plenarie et de facto satisfaciendum astringant et compellant in plenaria Ordinis potestate, districtissime mandando omnibus et singulis religiosis Ordinis in presbyteratus ordine constitutis, quibus diffinitio exhibita fuerit, quatinus citent permptorie [peremptorie ] ad dies et horas competentes coram praefatis abbatibus aut eorum aliquo, omnes et singulas praemissas Ordinis personas eisdem Claraevallensibus aut eorum procuratori quod iustum responsuros. 26.   Ad idem, pro priore Gratiae Nostrae Dominae, abbati de Prulliaco. 27.   Abbatibus de Prulliaco et de Regalimonte, s. th. pr., coniunctim et divisim per generale Capitulum committitur, quatinus compellant per Ordinis censuras abbatissam monasterii de Parco dominarum ad reddendum et satisfaciendum abbatissae et conventui monasterii de Lilio, de contentis in articulis per ipsam confectis, cui praesens diffinitio annectitur, in plenaria Ordinis potestate. 28.   Ad idem, pro abbate Prulliaci, de quibusdam bonis per praefatam abbatissam de Parco dominarum retentis et pertinentibus ad confessorem dicti monasterii, professi monasterii Prulliaci prafati [praefati]. 29.   Abbati de Charitate praesens generale Capitulum committit, quatinus bonam et brevem iustitiam ministret Guillelmo Boneti de Theriaco, super quadam summa pecuniarum, quam ipse Guillelmus asserit sibi iuste deberi per abbatem de Theoloco, in plenaria Ordinis potestate. 30.   Ad idem, pro abbate Charitatis, abbati de Balerna super quibusdam pecuniarum summis quas dictus abbas de Charitate occasione cuiusdam census annui requirit ab abbate de Roseriis. [DIFFINITIONES] GENERALES 31.   Execrabilem et omnino viris religiosis… (*locus vacuus*) evagationem, generale Capitulum gemebundis perpendens singultibus, qua siquidem plerique sacri nostri Ordinis professores, etiam de permissione propriorum abbatum aut alias, obsequium se Deo praestare putantes per oppida, castella, villagia, et alia suis monasteriis loca vicina, tamquam stabilitatis immemores, communia christicolarum anniversaria et devotissima missarum officia celebrare non verentur, sed et ac si animarum curam ex officio gererent funeralibus exequiis coassistunt mortuorum ; deinde saepius contempta sibi vetitorum ciborum abstinentia regulari, delicata saecularium amplectuntur communia, unde ad claustra post tam scandalosum sui discursum revertentes, saepe ollarum carnium, delectabiliumque rerum contemnendam imaginem, quam prius reliquerant instar populi Israelitici per desertum agentis rursus noscuntur repetere, et ex pecuniaria exinde suscepta mercede, damnabile proprietatis vitium incurrere ; quae quidem quominus idem generale Capitulum sub dissimulationis pallio pertransire non valet, quo attentiori vigilantia circa Ordinis agenda sollicitum evidentius cognoscit ipsum Ordinem in his procellis saeculi discursibus periculosius naufragari ; cupiens igitur in his congruum praebere remedium statuendo et diffiniendo, sub poena excommunicationis districte praecipit et mandat, omnibus et singulis abbatibus et administratoribus Ordinis, quatinus suis subditis monachis, nisi pro evidentissima necessitate vitandoque monasteriorum suorum detrimento et scandalo, omnem extravagandi ad missas et funeralia defunctorum officia, sive anniversaria celebranda, licentiam interdicant, sub infamiaeque poena monachi perpetuo remaneant astricti, qui ad praemissos exitus abbates suos procuraverint quomodolibet inquietare. Quod si ad praemissa contingat honesta et evidentissima exeundi necessitas, quae nisi cum magno, ut praemittitur, ipsorum monasteriorum detrimento ac scandalo vitari non possit, praefati abbates et administratores seu locorum regimini praesidentes suam tali conditione moderentur licentiam, ut omni Ordinis semoto scandalo, pecuniae inde delatae ad bonum Ordinis commune ipsorum monasteriorum convertantur ; ut autem hoc salutare institutum diligentius observetur, universis praedictorum monasteriorum patribus abbatibus aut eorum commissariis sub eadem poena per ipsum generale Capitulum praecipitur, quatinus in actibus suarum visitationum, diligenti informatione peracta, si quos abbates et monachos in praemissorum observatione delinquentes invenerint, adeo acriter punire festinent et corrigere, quod ceteris cedat in exemplum et terrorem. 32.   Cum impunitas vitiorum recte agentibus praebeat ausum atque exemplum delinquendi, satisque dolenter ad praesentis Capituli notitiam pervenerit, quod per abbatum periculosam dissimulationem nonnulli nostrae religionis professores non verentur homicidia, carnis illecebras, ceteraque crimina, pro quibus iuxta tenorem statutorum et diffinitionum nostri Ordinis poena durior et longe aliis diuturnior merito debet imponi, perpetrare, in eo quidem maius suae salutis et Ordinis nostri detrimentum, ac populi christiani scandalum, quominus in profligatione tam gravium delictorum, legitimo correctionis libramine praetermisso, poena infligitur facilior, praesens generale Capitulum huic tantae dissimulationis languori congruum cupiens praebere antidotum diffiniendo districtissime sub censuris Ordinis, omnibus et singulis abbatibus monasteriorum Ordinis ac regimini praesidentibus sive administratoribus praecipit et mandat, quantinus in praemissis criminibus convictos et deprehensos tamdiu in strictis carceribus mancipent et detineant donec per ipsum generale Capitulum aliter ordinatum extiterit, sub eisdem etiam censuris et poenis praefatis abbatibus et praesidentibus seu rectoribus praecipiendo mandans, ut suos, quos pro dictis aut similibus criminibus apud Cistercium vel alibi in carceribus esse retentos intellexerint, eosdem indilate propriis suorum monasteriorum expensis cum sufficienti et secura commitiva ad propria reduci, et debitis poenis secundum delictorum exigentiam plecti procurent. 33.   Ad aures praesentis Capituli generalis deductum est, quod multae victualium conculcationes tempore Capitulorum generalium fiunt in Cistercio ; pro remedio praefatum Capitulum generale diffinit et decretat, quod unus abbas cum solatiis debitis deputetur annuatim per cuius manum aut suorum solatiorum victualia ipsa, sive ad usum hominum, sive etiam animalium, ad partem posita unicuique abbatum aut aliorum ad praefatum Capitulum affluentium ad mensuram distribuant, qui scire habebit, si abbates cum pluribus equitaturis quam debeant, visitent, ut ab eisdem excessus prout iustum fuerit confestim et antequam praefatum Capitulum exeant, exigatur, et de facto receptori contributionum, aut alteri, vel etiam dicto abbati prout melius visum fuerit, super hoc rationem reddituri, sub excommunicationis latae sententiae poena effective solvant. 34.   Capitulum generale cupiens Ordinem, ut tenetur, in suis libertatibus, privilegiis, exemptionibus et aliis suis praerogativis manuteneri, diffinitionem decretat et statuit, quatinus in singulis provinciis christiani nominis, in quibus monasteria Ordinis situata sunt atque fundata particulares receptores contributionum deputentur, quorum quilibet in plenaria Ordinis potestate ab omnibus et singulis Ordinis monasteriis in limitibus suae provinciae contentis, omnes et singulas quotas eisdem impositas, inde futuro Capitulo prout iniunctum fuerit rationem reddituri, et summam universalem ad ipsius Capituli manus dumtaxat elargituri effective recipiant, procurentque et iubeant per alios si per seipsos ubique accedere non possint easdem summas recipi, et per eorum manus infundi, ita quod si aliqui annuatim pro huiusmodi receptis praefatum Capitulum generale accedere non possint, ad minus de biennio in biennium rationem et reliqua reddituri, illud per seipsos nisi invincibilem excusationem habeant, effective visitent, aut utiliter per certos absque fraude visitari procurent, aut domino Cisterciensi iuxta tenorem diffinitionis quae incipit : Cum Ordo noster, cui per hanc diffinitionem in nullo derogatur, offerant et praesentent. 35.   Quia ad notitiam Capituli generalis deductum est multos fratres civitatem Parisiensem adire, quorum aliqui pro negotiis suorum monasteriorum, aliqui pro libito falsa pro veris fingentes et seipsos indebite irregulariter et scandalose in Ordinis dedecus et infamiam multipliciter gerentes, ex nunc praefatum Capitulum generale de remedio super his providere volens, sub censuris Ordinis omnes tales, sive litteras ab abbatibus suis habuerint sive non, a cellerario vel provisore collegii Sancti Bernardi Parisiis capi, aut ut capientur procurari, ad correctionem districtissime iubet et praecipit, nisi infra duos dies se dictis cellerario aut provisori humiliter praesentaverint ; omnibus regularibus personis dicti collegii districtissime praecipiendo, ne tales iniuriis aut quibuslibet opprobriis sive etiam pecuniarum quibusvis exactionibus praeter et contra velle eorum deinceps molestare aut affligere praesumant, nisi fortassis propter eorumdem defectus ad suorum monasteriorum expensas venirent merito puniendi. 36.   Insequendo *Benedictinae* novorumque privilegiorum, diffinitionum et Capitulorum generalium praecedentium traditiones, praesens generale Capitulum omnibus et singulis Ordinis monachis et monialibus diffiniendo sub censuris Ordinis mandat et praecipit, quatinus reiectis coloribus mediis, solis pannis albis et nigris deinceps utantur ; quod si fortassis aliquae de praenominatis personis prompte nequeant huic diffinitioni obtemperare tempus biennale dumtaxat eisdem praefigitur, infra quod se poterunt omnimode et humiliter de decentibus habitibus providere. 37.   Dolenter pervenit ad notitiam praesentis Capituli generalis quia nonnulli abbates Ordinis contra apostolica privilegia et ipsius Ordinis instituta, ad audiendum, terminandum et concludendum computationes monasteriorum suorum principes et barones saeculares eorumque officiarios et deputatos sub praetextu conservationis, quam in praedictis monasteriis habere praetendunt, recipiunt et admittunt, super quo Capitulum generale volens de remedio opportuno providere, omnibus et singulis monasteriorum universi Ordinis abbatibus, abbatissis et eiusdem utriusque sexus administratoribus universis, sub excommunicationis latae sententiae poena, districtissime praecipit et mandat, ne deinceps dictos principes aut eorum officiarios cuiuscumque status et conditionis existant, ad suarum computationum praedictarum audientiam sive visionem deinceps admittere praesumant, sed si ipsi ulterius attentare praesumpserint, praefati abbates eosdem potius ad suarum libertatum conservationem excitent, quam permittant eos sua conservatione in animarum suarum periclitationem in hac parte abuti, maxime cum Ordo ipse, ad quem bona temporalia dictorum monasteriorum oblata sunt et dicata, eadem velit ad fundatorum intentiones omnino applicare ; et si abbates eisdem abutantur eosdem, ut decet, quotiescumque opus erit, corrigere et emendare velit et intendat. RENOVATIO SIGILLI DIFFINITORUM 38.   Cum post obitum bonae memoriae domini Hymberti, novissimi abbatis Cistercii, qui in Curia romana, ad quam una cum certis dominis abbatibus Ordinis collegis suis ad supplicem instantiam Capituli generalis et totius Ordinis pro conservandis libertatibus et privilegiis Ordinis et monasteriorum ipsius adierat, diem clausit extremum, sigilla Diffinitorum et suffragiorum ipsius Ordinis in manibus domini Ioannis Falco, abbatis Sancti Bernardi prope muros Valentinos, tunc in ipsa Curia romana procuratoris generalis, relicta fuerunt, seu potius ab eodem fratre vi accepta et contra voluntatem patrum Ordinis per eumdem retenta, praesens generale Capitulum abusibus, qui occasione sigillorum contingere potuerunt, vel deinceps contingere possent, solerter providere cupiens sigillum praemissum Diffinitorum, sicut praemittitur, relictum, necnon omnes et singulas litteras et inde secuta ab eodem obitu usque in praesens et a quinque annis immediate praecedentibus sigillata ac in posterum sigillanda, nisi fuerint per manus alicuius notariorum abbatum Ordinis signata, cassat, irritat et annullat, locoque dicti sigilli idem Capitulum aliud de novo in quo ad differentiam praemissi luna cornuta sub pedibus imaginis gloriosae Virginis Mariae, patronae et advocatricis nostrae ponitur ; quam lunam sub pedibus eius fieri iussit, ac instituendo et utendo approbavit, volens et statuens a modo et in futurum perpetuis temporibus omnia secundum solitum per ipsum Capitulum actitanda praedicto novo sigillo in testimonium veritatis sigillari. [DIFFINITIONES] SPECIALES 39.   Quia saepius per anni circulum multae et valde difficiles materiae oriri solent in Ordine et maxime hodierna tempestate, quae non nisi cum ingenti monasteriorum et personarum Ordinis detrimento usque ad sequens generale Capitulum differri possunt, et quae de novo emergunt novo indigent consilio, ne ex defectu seu carentia provisionis Ordo graviora reportet incommoda, Capitulum generale ad plenum confidens in clarissimis virtitubus [virtutibus ] ardentissimoque zelo reverendissimi domini Cisterciensis ad spiritualia et temporalia Ordinis commoda, ipsum tamquam supremum Ordinis caput et patrem humiliter deprecatur, quatinus in huiusmodi rebus Ordinis solito more plenaria qua fungitur Ordinis potestate, sicut in aliis Ordinis rebus vigilare dignetur, quemadmodum eius praedecessores agere et facere consueverunt ; et quia notarii abbates Capitulorum generalium communiter non expediunt acta generalis Capituli ante eorum recessum, sed multa saepius inexpedita relinquunt, ex quo Ordinis communitas in maioribus et praecipuis rebus expediendis personaeque ipsius gravia saepe damna reportasse noscuntur ; tantis incommodis occurrere volens, generale Capitulum ordinat et diffinit, quod secretarii praefati domini Cisterciensis et quilibet eorum eamdem auctoritatem ad signandum et expediendum universa et singula, quae per generale Capitulum fuerunt conclusa, et per dictos notarios abbates non signata seu expedita, ac in aliis rebus Ordinis quam habent et habere solent et debent dicti notarii abbates, quodque expeditis per eosdem secretarios fides omnimoda ac si per notarios abbates expedita et signata fuissent adhibeatur. 40.   Capitulum generale admittit et acceptat, quod abbas et conventus monasterii de Theoloco ad perpetuam et quotidianam missae unius celebrationem medio quinquaginta francorum monetae regiae annuatim perpetuis temporibus dictis abbati et conventui, et eorum successoribus indefectibiliter et integraliter per dominam Catherinam de Haracourt, dominam de Richecourt, egregii domini Guillelmi de Ciron, domini de Dominica villa, consortem, eiusdem haeredes, successores, et causam habentes persolvendorum obligentur, a quorum quidem quinquaginta francorum monetae supradictae solutione toties praefata domina eiusque successores quieti remanebunt, quoties ipsi dictis abbati et conventui summam mille francorum auri puri renensis, realiter et cum effectu in duobus terminis persolverint, quae quidem summae eisdem pro dictae quotidiana celebratione missae Ioannes de Bergeyo quondam dominus de Richecourt per suum testamentum legari, et per sui dicti testamenti executores eisdem abbati et conventui simul et semel ex integro persolvi decreverat. 41.   Capitulum generale considerans Ordinem devenire et fere iam lapsum in irreparabilem ruinam, et cupiens illum pro viribus, si quomodo possibile sit, relevari, et in pristinum statum restitui quoad census per reverendissimos patres dominos abbates de Cistercio, de Firmitate et de Claravalle annuatim super praefati Ordinis contributionibus perceptos cum magna deliberatione diffinitorie praefatis reverendissimis patribus supplicat quatinus ipsi suis praedecessoribus primis Ordinis sanctissimis institutoribus se conformantes praefato Ordini dictos suos census, cum aliter bene restaurationi eiusdem universali sua paupertate attenta, consuli non possit, charitative quittare et omnino remittere dignentur et velint, aut aliter in hac parte tam pie et misericorditer agere, quod Ordo ipse ad eorumdem patrum gloriam, honorem et utilitatem successus habere possit prosperiores. 42.   Exonerationes seu dess[aisina]tiones receptorum contributionum Ordinis in inclitissimo Angliae regno, novamque institutionem alterius seu aliorum receptorum earumdem contributionum, per venerabiles et in Christo nobis carissimos coabbates et commissarios nostros, necnon approbationem et reprobationem computationum earumdem contributionum, de quibus clarius in litteris praesentibus annexis constat, praesens generale Capitulum confidens de prudentia, zelo, circumspectione, ceterisque virtutibus dictorum commissariorum approbat et ratificat, eisdem commissariis districtissime mandando, ut universos praedictos collectores, qui usque in praesens dictas contributiones receperunt, inducant et compellant ad reddendum summas restantes et receptas videlicet et non solutas seu applicatas ad usum et expensas iuxta Ordinis intentionem, taliterque provideant cum praesentibus et futuris, quod huiusmodi abusus seu damnum deinceps tollatur, et omnia iuxta rectae iustitiae aequitatem et puritatem tractentur. 43.   Abbas et conventus monasterii Castri aquilae ad proximum generale Capitulum mittant litteras dispensatorias, quas se dicunt habere a domino Claraevallis, et tunc eis providebit idem Capitulum generale, prout fructuosius expedire videbitur. 44.   Supplicationem abbatis monasterii de Thama in Anglia, per quam requirit secum dispensari super solutione contributionum, praesens generale Capitulum remittit ad Ordinis commissarios. 45.   Praesens generale Capitulum dispensat cum abbate monasterii de Claritate, Turonensis dioecesis, ad hoc quod possit studium suum in Universitate Andegavensi continuare, et in eodem actus scolares recipere in facultate theologiae. 46.   Generale Capitulum in virtute salutaris obedientiae et sub excommunicationis latae sententiae poena, praecipit et mandat abbatissae monasterii de Gaudio Nostrae Dominae, quatinus infra octo dies ab intimatione huius diffinitionis expellat a monasterio suo quemdam nominatum Christoforum Rivellem, tamquam infructuosum et inutilem pro dicto monasterio in utroque regimine ; praesentis diffinitionis executionem abbati de Claromonte committendo, et nihilominus in eodem monasterio absque patris abbatis praeiudicio pro semel visitet, reformet omnia et singula, quae viderit visitanda et reformanda, in plenaria Ordinis potestate. 47.   Abbatibus de Campo principum… (*locus vacuus*) mandat praesens Capitulum generale, quatinus citius quam commode poterint, convocent secum abbates vicinos et secundum Ordinis statuta tueantur et defendant Ordinis privilegia contra episcopos et alios dicta privilegia infringere volentes. 48.   Cum propter celebrationem festi doctoratus abbatis Reigniaci, paucis diebus elapsis magnas fecerit expensas, ac propter paupertatem et miseriam occasione guerrarum praefato monasterio de Rigniaco illatas, cum abbate eiusdem monasterii Rigniaci praesens generale Capitulum misericorditer dispensat ut, dehinc ad triennium, a solutione contributionum praefatum monasterium suum concernentium absolutum maneat et quittatum. 49.   Moderationem contributionum monasterii Caraevallis, Mediolanensis dioecesis, prout in litteris, quibus haec praesens diffinitio annectitur plenius continetur, factam, Capitulum generale donec aliter duxerit ordinandum, tamquam gratam habens confirmat, ratificat et approbat. 50.   Capitulum generale propter certas et rationabiles causas omnino annullat quamdam certam supplicationem exhibitam per fratrem Nicolaum Thierri, quondam electum Morimundi, adversus indubitatum dominum abbatem eiusdem Morimundi, in qua tangebat et requirebat revocari certas venditiones vinorum, granorum et aliorum consimilium, quas et in praeiudicium et damnum dicti monasterii asserebat factas. 51.   Capitulum generale supplicationem domini prioris et conventus prioratus Sancti Guillelmi Argentinensis, qua instantissime uniri et incorporari cum omnibus pertinentiis et rebus quibuscumque, rogant et postulant, ut deinceps sicut alia Ordinis loca, tam abbatiae quam prioratus sub forma et disciplina Ordinis, necnon filiatione monasterii Cistercii, cum privilegiis et libertatibus Ordinis vivant et Christo militent, gratissimam habens devote admittit et acceptat, dummodo ipsi ad incorporationem necessaria, uti decet, procuraverint, abbati de Salem committendo, quatinus praefatam incorporationem acceptando litteras super hoc necessarias, in plenaria Ordinis potestate faciat et procuret. 52.   Capitulum generale magistro Richardo Archebald in sacris litteris doctori mandat et praecipit, quatinus infra tempus in capitulo sexto, distinctionis octavae *Novellarum* praefixum, ad aliquod monasterium Ordinis, ubi invenerint benevolum receptorem, ibidem professionem illico peracturus, nisi iam alibi fuerit professus, et in loco suae professionis regulariter, prout ex voto religionis obligatur deinceps victurus se transferat, mandando districte suo abbati quatinus ipsum doctorem secundum sui gradus exigentiam favorabiliter in omnibus iuxta Ordinis laudabilem consuetudinem tractet et procuret. 53.   Capitulum generale media possibilia et rationabilia invenire cupiens, quibus ruinae Ordinis praegrandes valeant relevari, et etiam particulariter domini de Cistercio et de Firmitate abbates dignum duxerunt charitatem domini Claraevallis favorabiliter exorare, quatinus, ut omnes patres egregiae nationis Germaniae instantissime unanimiter requirunt, redditum illum quem annuatim consuevit ab Ordine recipere omnino quittare velit et dignetur, se suis praedecessoribus conformando, qui suis bonis et corporibus non parcentes fundationi et promotioni Ordinis totis viribus effective intenderunt. 54.   Capitulum generale orationes pro incolumitate serenissimi regis Hungariae eiusdemque consortis et prole habenda universaliter fieri ordinavit. EXCUSATIO ABBATUM 55.   Capitulum generale praesens a via praesentis Capituli excusavit et diffinitorie excusat omnes absentes qui non fuerunt ad ipsum Capitulum debite citati, propter temporis iniquitatem pene ubique gravissime grassantem. REHABILITATIONES 56.   Ad instantiam et humilem supplicationem abbatis monasterii de Longovado, praesens generale Capitulum cum fratre Ioanne de Ruffeo, eiusdem monasterii professo, misericorditer dispensat, ut non obstante inhabilitate ac infamiae nota, quam per annum cum dimidio apostatando et per saeculum in detrimentum suae salutis et animae contraxit vagando, super quo sibi iniunctam Ordinis poenitentiam humiliter et devote peregit, ad omnes Ordinis actus legitimos, gradus, voces, officia, beneficia et administrationes promoveri valeat et admitti. 57.   Ad idem, pro sorore Dorothea Simerin de Enadetal, monasterii Vallis Sanctae Crucis professae, super contagio carnis, puerperio inde secuto. 58.   Ad idem, pro fratre Petro Paris, monasterii Caricampi, in contagio carnis convicto et per mundum apostatando, habitu regulari temere dimisso. 59.   Ad idem, pro fratre Bartholomeo, dicti monasterii Caricampi professo, de apostasia et habitu regulari deposito. 60.   Ad idem, pro sorore Maria Crualecte, monasterii de Blandeca in contagio carnis lapsa, prole inde secuta. 61.   Ad idem, pro sorore Petrina de By, monasterii B. M. de Villencourt, in contagio carnis comprehensa, puerperio inde secuto. SUFFRAGIA 62.   Pro serenissimo invictissimoque domino nostro, domino Mathia, Dei gratia Hungariae Bohemiaeque rege, necnon generosissima ac religiosissima domina nostra, domina Beatrice eius consorte. 63.   Capitulum generale ad instantiam illustrissimi principis domini Alberti comitis palatini Rheni, Superioris et Inferioris Bavariae ducis, ad participationem omnium et singulorum bonorum spiritualium, quae usque ad quinquennium per universum Ordinem fient, omnes cuiuscumque status et conditionis existant acceptat, qui ad reparationem monasterii de Cella Dei manus adiutrices liberaliter praebuerint. 64.   Pro magistro Ioanne Rogier et Perreta eius uxore cum liberis eorumdem, ad requestam domini Claraevallis. 65.   Item, pro Petro de Ginersaut, notario publico, et Iaqueta eius uxore et liberis eorumdem. 66.   Pro honorabili viro domino Ioanne Margueron notario, Ioanna eius coniuge et liberis. 67.   Pro magistro Burkardo Wenli de Herenburg, s. th. lic. magistro scolarium collegii Heidelbergae, ad requestam domini Charitatis. 68.   Pro domino Nicolao Morsing, utriusque iuris doctori, illustrissimi principis domini ducis palatini Rheni consiliario, pro matre sua Brigida, uxore sua si quam ducat, cum Margareta sorore sua et eorum liberis. 69.   Pro magistro Iodoco Martini de Gengen, medicinarum doctore civitatis Spirensis, insigni phisico, et conthorali sua Elisabeth et liberis praesentibus et futuris. 70.   Item, pro Michaele Martini de Ganguen et Margareta eius uxore, cum liberis eorumdem. 71.   Pro magistro Ioanne Helviset, decano ecclesiae Sanctorum Germani et Martini, in civitate Spirensi. 72.   Pro domino Ioanne Frakenstein, capellano Beatae Mariae in Eslingen. 73.   Item, pro Plicardo magistro curiae domini comitis Palani et pro Landsthade eius uxore et liberis eorumdem. 